Sekä Sdp:n varapuheenjohtaja Sanna Marin että eduskuntaryhmän puheenjohtaja Antti Lindtman kertovat olevansa valmiita pääministerin tehtävään.

Sdp:n varapuheenjohtaja Sanna Marin saapui aamupäivällä Brysselistä Suomeen.

IS oli Marinia vastassa kentällä.

– Jos tilanne menee siihen, että pääministeri joutuu pyytämään eroa, en väistä vastuuta, Sanna Marin sanoi lentokentällä IS:n toimittajalle.

Marin toimi myös Sdp:n puheenjohtajan Antti Rinteen sijaisena tämän sairausloman ajan.

Marin jatkoi kentältä Sdp:n eduskuntaryhmän kokoukseen. Hän arvioi, että sosiaalidemokraattien näkökulmasta tilanne on valitettava.

Pääministeri Antti Rinne kertoi eduskunnassa kello 12 eroavansa tehtävästään.

– Lähden käymään Mäntyniemessä.

Pian ilmoituksen jälkeen myös eduskuntaryhmän puheenjohtaja Antti Lindtman kertoi olevansa valmis pääministeriksi.

– Suomi pitää saada nyt luottamuksen ja vakauden tielle. Tässä tilanteessa jos puolue kutsuu, olen käytettävissä.

Keskustan puheenjohtaja Katri Kulmuni tapasi aamulla Sdp:n puheenjohtajan Antti Rinteen Valtioneuvoston linnassa. Kulmuni sanoi IS:lle aamulla, että Rinteelle toistettiin sama asia kuin mitä tälle on sunnuntaista lähtien toistettu: keskustan eduskuntaryhmällä ja puoluehallituksella ei ole luottamusta Rinteeseen.